Ανατολίτικο αρνάκι καπαμά
Οι καπαμάδες είναι μια κατηγορία φαγητών που μαγειρεύονται σε κλειστό σκεύος, σε σιγανή φωτιά, για αρκετή ώρα. Μετά από 2 ώρες αυτό το αρνάκι θα γίνει λουκούμι.
3 κιλά αρνί, μπούτι και σπάλα, σε μερίδες (μαζί με το κόκαλο), 120 γρ. βούτυρο αγελάδος, 2 κουτ. γλυκού ξύσμα λεμονιού, χυμός από 2 μεγάλα λεμόνια, αλάτι, φρεσκοτριμμένο πιπέρι
Για να φτιάξουμε το αρνάκι καπαμά ξεκινάμε, αλατοπιπερώνοντας καλά το κρέας, κάνοντάς του ελαφρύ μασάζ με τα δάχτυλά μας, και το αφήνουμε για 30 λεπτά σε θερμοκρασία δωματίου. Σε μια κατσαρόλα ζεσταίνουμε το μισό βούτυρο σε δυνατή φωτιά και σοτάρουμε το κρέας για 5-6 λεπτά, σε δόσεις, μέχρι να ροδίσει από όλες τις πλευρές. Ρίχνουμε τόσο ζεστό νερό που να καλύπτει το κρέας κατά τα 3/4 και μαγειρεύουμε για 15 λεπτά, ξαφρίζοντας τακτικά. Ρίχνουμε τον χυμό λεμονιού, χαμηλώνουμε τη φωτιά και σκεπάζουμε με το καπάκι.Σιγομαγειρεύουμε για 2 ώρες, μέχρι να μαλακώσει καλά και να ξεκολλάει το κρέας από το κόκαλο. Σε ένα τηγάνι ζεσταίνουμε το υπόλοιπο βούτυρο μέχρι να κάψει και περιχύνουμε το κρέας. Πασπαλίζουμε με το ξύσμα λεμονιού και αποσύρουμε.Συνοδεύουμε το αρνάκι καπαμά με το πλιγούρι πιλάφι με σταφίδες.